Tshwane-metro-diefstal: Derde verdagte vas; nog een in hof (Argieffoto) Die Valke het ŉ derde verdagte in hegtenis geneem in verband met bedrog, geldwassery en korrupsie van R53 miljoen. Brig. Hangwani Mulaudzi, woordvoerder van die Valke, het gesê lede van die Valke se nasionale skoonoudit-taakspan het die 45-jarige verdagte Maandag in Ntuzuma in KwaZulu-Natal in hegtenis geneem. Dit is die derde verdagte om in verband met die saak in hegtenis geneem te word. Die verdagte sal na verwagting vandag in die Ntuzuma-landdroshof verskyn en sy saak sal na verwagting tot later die maand uitgestel word sodat hy na Pretoria gebring kan word om saam met die ander twee verdagtes in die hof te verskyn. Die tweede verdagte, ŉ 44-jarige man van Durban, is Vrydag in hegtenis geneem. Nkosinathi Sithole het Maandag vlugtig in die Empangeni-landdroshof verskyn en die saak is ook tot later die maand uitgestel sodat hy saam met die ander verdagtes kan verskyn. Die verdagtes was glo betrokke by die diefstal van R53 miljoen wat vir die nasionale fonds vir munisipale werkers in die Tshwane-metroraad bedoel was. Die geld is glo op 30 Augustus uit die metro se bankrekening gesteel. Daar is tydens nadere ondersoek vasgestel dat die gesteelde geld na bewering deur die maatskappy SASGold na verskeie ondernemings en familielede van Ivo Gunter Wegrostek (62) se bankrekeninge, plaaslik en in die buiteland, gewas is. Wegrostek is op 18 Desember in hegtenis geneem. Hy is in die Pretoria-landdroshof op borgtog van R100 000 en streng voorwaardes vrygelaat. Sy borgtogvoorwaardes sluit onder meer in dat hy nie die land mag verlaat nie. Wegrostek moet hom daagliks by die Douglasdale-polisiestasie aanmeld en toestemming van die ondersoekbeampte kry indien hy Gauteng wil verlaat. Hy moes ook sy paspoorte vir Suid-Afrika en Oostenryk ingee. Al drie verdagtes sal na verwagting later vandeesmaand in die gespesialiseerde handelsmisdaadhof in Pretoria verskyn. Lt.genl. Godfrey Lebeya, hoof van die Valke, het die ondersoekspan geloof vir hul toewyding tot die saak. Die Valke se ondersoek duur voort.